 Na AFP WASHINGTON D.C., Amerika RAIS wa Amerika, Joe Biden, ameomba bunge la Congress kuongeza amri ya kuwazuia wamiliki wa nyumba kuwafurusha wanaoshindwa kulipa kodi huku aina ya Delta ya virusi vya corona ikitishia ufufuzi wa uchumi wa nchi hiyo. Muda huo ulipaswa kukamilika Jumamosi na iwapo hautaongezwa, maelfu ya watu huenda wakafurushwa katika nyumba za kupanga kwa kushindwa kulipa kodi baada ya kupoteza kazi. Muda huo wa miezi 11 ulinuiwa kudumu hadi Septemba lakini uamuzi wa hivi majuzi wa Mahakama ya Juu ulisema hauwezi kuendelea baada ya Julai 31 bila idhini ya Bunge, msemaji wa Ikulu ya White House, Jen Psaki asema. Amri hiyo ilitolewa na kituo cha kuthibiti magonjwa (CDC) Septemba 2020, kuzuia mamia ya maelfu ya raia wa Amerika kuathirika kwa kukosa makao wakifurushwa kwa kupoteza ajira kutokana na athari za janga la corona, Psaki alisema kwenye taarifa. “Kufuatia uamuzi wa Mahakama ya Juu, Rais anaomba bunge kuongeza muda wa agizo la kuzuia kufurushwa ili kulinda wapangaji walio kwenye hatari na familia zao,” msemaji huyo alieleza. Wakati huo huo, wizara ya fedha wiki hii ilianza kampeni ya kueleza watu kuhusu mpango wa dharura wa misaada ya kodi ya nyumba unaolenga kutoa pesa za kusaidia ulipaji wa kodi na matumizi mengine. Wizara ilisema kwamba, ilituma Shilingi 2.5 trilioni kwa majimbo chini ya mpango huo Februari na Sh2.1 trilioni zimetengwa, lakini ikisema kwamba kufikia Juni, ni Sh300 bilioni pekee zilizokuwa zimefikia wapangaji wanaopaswa kunufaika. Wabunge wa Republican walilaumu serikali kwa kutosimamia vizuri mpango huo. “Huku ni kushindwa kwa serikali ya Biden,” alisema Patrick McHenry mwakilishi wa chama cha Republican katika kamati ya huduma za fedha bungeni. Aliongeza kuwa amekuwa akitaka majibu kuhusu hali ya mabilioni ya mpango huo. Psaki alisema huku aina ya virusi vya corona ya Delta vikizidi kusambaa kwa haraka, na kusabababisha baadhi ya majimbo kuagiza watu waanze kuvalia barakoa tena, Biden anaunga uamuzi wa CDC wa kuongezwa kwa muda wa kuzuia wapangaji wanaoshindwa kulipa kodi kufurushwa ili kuwakinga wakati huu wanaokabiliwa na hatari kubwa. Ikulu ya White House pia iliomba idara za serikali zinazohusika na makao kuongeza marufuku hiyo kwa nyumba zinazolipiwa bima zinazosimamia. Maambukizi ya corona yameongezeka Amerika na serikali ya Biden imekuwa ikihimiza raia kuchanjwa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  